Tóth Hanga Boglárka: Teremtésvédelem

(EKKE Gyakorló, 10. A)

A teremtésvédelem mindannyiunk közös felelőssége. Mit tehetünk mi, diákok, és mit tehetnek a társadalom további tagjai? Érdemes ezen elgondolkodni, hisz nemcsak a Földünkről van szó, hanem az utánunk következő generációk sorsáról is.

Egyénként fontos felismerni, hogy kis lépésekkel is nagy hatást érhetünk el. Az energiatakarékosság, a hulladékcsökkentés és a tudatos vásárlás mind azon tevékenységek közé tartoznak, mellyel az ökológiai lábnyomot csökkenthetjük.

A Földön mindenhol zajlanak tüntetések, közösségi akciók a bolygó védelmében. Akkor miért nem ütik meg a mércét? Mi az, ami globális szinten ennyire lehúz minket? Ha folyton a másikban keressük a hibát egymásra mutogatva, akkor sosem fogjuk észrevenni az orrunk elé lógatott válaszokat.

A nagyvállalatok és a XXI. századi gazdasági rendszer erősen lerántanak minket a környezettudatosság útjáról. Ugyanis nekünk, átlagembereknek ahhoz, hogy elmenjünk munkába vagy ellássuk a családot, szükségünk van pénzre, élelmiszerre, munkára. Mi, a nagy átlag, nem tehetjük meg, hogy bolygónk védelme érdekében nem veszünk olyan órát, amelynek előállítása mérgezi a környezetet, hiszen az üzletek polcain csak ilyeneket találunk… Miért van az, hogy mind ennek tudatában ezt tesszük? Talán, mert rövidtávon és a pénz szempontjából sokkal előnyösebb számunkra még az élőlényekre ártalmas árucikkeket is megvenni.

Az emberi tehetetlenség. Saját magunkat okoljuk, aztán egy kifogással ráakasztjuk a több éves generációk hibájának súlyát gyermekeinkre, majd megkönnyebbülve azzal a tudattal, hogy „nem az én felelősségem”, továbblépünk. Mi, mai fiatalok biztos, nem egyszer kaptuk már meg azt, hogy „a bolygónk jövőjének sorsa a ti kezetekben van!”. Én nem mondom, hogy ne tegyünk semmit, de mikor azt ecsetelgetik, hogy a klímaváltozás már megállíthatatlan, csupán lassítani lehet rajta, akkor szívesen tenném fel a kérdést: „Hova akartok még várni?” Ránk hárítják a felelősséget, aztán okoskodnak. Mi még csak gyerekek vagyunk, kell egy bő 10 év, mire oda jutunk, hogy elérhetővé váljon az a pozíció, amivel felfigyelhetnek ránk, és megálljt mondhatunk ennek a tragikus mókuskeréknek.

Úgy érzem, még van remény, van esély a változásra. Már rég eljött volna az ideje, hogy kimondjuk, ezért most muszáj megtennünk: „ÁLLJ!”. Mi nem ezt kértük! Változtassunk az életmódunkon, szokásainkon, kerüljünk közelebb a természethez, ne elzárjuk tőle magunkat a kényelembe. Ha nem így teszünk, a jövő nemzedéke már nem gyönyörködhet a természet csodáiban.